## La Generalitat concedix a 72 entitats del Tercer Sector ajudes per a promoure l’envelliment actiu i la lluita contra la soledat no desitjada

*** La Vicepresidència Primera i Conselleria de Servicis Socials, Igualtat i Vivenda finança els programes desenrotllats entre gener de 2023 i desembre de 2024
* L’import total que es destina a estes ajudes ascendix a 750.000 euros**

La Generalitat ha concedit subvencions per un import total de 750.000 euros a 72 entitats per al desenrotllament de programes d’envelliment actiu i lluita contra la soledat no desitjada, finançats a través de la Vicepresidència i Conselleria de Servicis Socials, Igualtat i Vivenda.

Les ajudes estan destinades a actuacions desenrotllades entre l’1 de gener de 2023 i el 31 de desembre de 2024 per entitats del denominat Tercer Sector d’Acció Social, reconegudes per la Llei 43/2015, de 9 d’octubre; segons ha publicat este dijous el *Diari Oficial de la Generalitat Valenciana* (DOGV).

En la valoració dels programes presentats per les diverses entitats s’ha tingut en compte l’impuls d’actuacions integrades que coordinen l’acció de les diverses àrees d’igualtat i polítiques inclusives; els recursos humans destinats a cada programa; l’originalitat del projecte, així com el treball en xarxa amb altres entitats o l’àmbit d’actuació.

Així mateix, s’ha valorat la responsabilitat social en matèria d’igualtat d’oportunitats entre hòmens i dones i la responsabilitat social en matèria de qualitat laboral, entre altres criteris.

La quantia de la subvenció s’ha determinat mitjançant l’aplicació d’un percentatge sobre l’import subvencionable del programa i en cap cas supera els 20.000 euros, llevat que el programa continga diversos exercicis pressupostaris, i en este cas es duplicarà l’import.

Cal recordar que a la Comunitat Valenciana hi ha un milió de persones majors de 65 anys, prop del 20 % de la població, segons dades de l’Institut Valencià d’Estadística corresponents a 2022.

Fecha: 12/12/2024